หุ้น “ตระกูลป.” วิ่งยกแผง รับ WTI พุ่งนิวไฮรอบ 7 ปี หลัง “กบฏฮูตี” โจมตี UAE
หุ้น “ตระกูลป.” วิ่งยกแผง รับ WTI พุ่งแตะระดับ 85.43 ดอลลาร์/บาร์เรล นิวไฮรอบ 7 ปี หลัง “กบฏฮูตี” โจมตี UAE หวั่นสถานการณ์ในตะวันออกกลางทวีความรุนแรง กระทบอุปทานน้ำมัน
หุ้น “ตระกูลป.” วิ่งยกแผง รับ WTI พุ่งนิวไฮรอบ 7 ปี หลัง “กบฏฮูตี” โจมตี UAE หวั่นทวีความรุนแรง กระทบอุปทานน้ำมัน
19 ม.ค. 2565

ผู้สื่อข่าวรายงานว่า ล่าสุด ณ เวลา 10:11 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 39.25 บาท บวก  1.25 บาท หรือ 3.29% สูงสุดที่ระดับ 39.25 บาท ต่ำสุดที่ระดับ 38.25 บาท ด้วยมูลค่าการซื้อขาย 1.29 พันล้านบาท
ส่วนราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 129 บาท บวก 2.50 บาท หรือ 1.98% สูงสุดที่ระดับ 129.50 บาท ต่ำสุดที่ระดับ 128 บาท ด้วยมูลค่าการซื้อขาย 1.03 พันล้านบาท
ขณะที่ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 58.25 บาท บวก 0.50 บาท หรือ 0.87% สูงสุดที่ระดับ 58.50 บาท ต่ำสุดที่ระดับ 57.75 บาท ด้วยมูลค่าการซื้อขาย 222.69 ล้านบาท
โดยราคาหุ้นปรับตัวเพิ่มขึ้น รับข่าวสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นแตะระดับสูงสุดในรอบ 7 ปีในวันอังคาร (18 ม.ค.) หลังมีรายงานว่ากลุ่มกบฏฮูตีได้ก่อเหตุโจมตีสหรัฐอาหรับเอมิเรตส์ (UAE) ซึ่งส่งผลให้เกิดความกังวลว่าสถานการณ์ในตะวันออกกลางจะทวีความรุนแรงมากขึ้นและส่งผลกระทบต่ออุปทานน้ำมัน
ทั้งนี้ สัญญาน้ำมันดิบ WTI ส่งมอบเดือนก.พ. เพิ่มขึ้น 1.61 ดอลลาร์ หรือ 1.9% ปิดที่ 85.43 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 13 ต.ค.  2557
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. เพิ่มขึ้น 1.03 ดอลลาร์ หรือ 1.2% ปิดที่ 87.51 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 13 ต.ค.  2557